text: Báðir høvdu teir havt føling við birtingina í føroyskari tjóðskaparrørslu, sum fór fram tey síðstu 10 árini av 19. øld, og óivað var tað hetta, ið førdi teir saman á donskum háskúla.
text: #000004
text: Ikki mundi tað tí vera nøkur leys hending, at fyrsta føroyska skaldsøgan varð skrivað av háskúlamanninum R. Rasmussen. Í 1907 kom henda skaldsøgan í ljósmála. Ein slíkur skaldskaparhugaður maður sum C. Holm Isaksen, blaðstjóri av ,,Tingakrossi”, tók til hesa hending sum nakað av tí størsta, hann hevði upplivað í føroyskum menningarstarvi. ,,Bábilstornið” er, hóast kanska eitt sindur tíðarmerkt, einki vanligt byrjunarverk, men er málsliga sæð ein varði, sum vil verða standandi. Tað sama málsliga og søguliga hegni kemur aftur til sjóndar hjá Rasmusi í smásøgunum ,,Glámslýsi”, sum hann seinni gav út.
text: #000007
text: Sum háskúlamaður og við síni skriving hevur Rasmus avrikað megnarverk. Starv hansara sum blaðstjóri av ,,F.F.” og skriving hansara í øðrum bløðum var altíð borin av hugsjónum, sum vístu út yvir dagligan politikk. Fólksins menning á egnum mentunarstøði lá honum fremst á hjarta, og hetta er samsvarandi tey sjónarmið, sum hin norðurlendski fólkaháskúlin bygdi á. Í sínum politiska starvi man Rasmus ikki altíð hava funnið samljóð fyri slíkum hugsjónum.
text: #000008
text: Í plantufrøði hevði Rasmus Rasmussen enntá avrikað verk, sum vísindamenn rokna við. Umframt at hava skrivað greinir um slík evni í vísindaligum tíðarritum í í útheiminum hevur Rasmus givið út bøkurnar ,,Føroya Flora” og ,,Plantulæra” á føroyskum máli. Onnur smærri rit um hesi evni eru eisini komin frá hansara hondum. Tað er ikki smáverk, sum her er avrikað, og undrunarvert er tað, at ein maður við so ringum umstøðum, sum Rasmus gevur havt, kann hava lagt alt hetta skrivliga arbeiði úr hondum.
text: #000009